钦定古今图书集成/明伦汇编/氏族典/第142卷 > 元嘉
## 钦定古今图书集成/明伦汇编/氏族典/第142卷 > 元嘉

按《魏书广阳王传》：“广阳王建闾子嘉，少沉敏，喜愠不
形于色，兼有武略。高祖初，拜徐州刺史，甚有威惠。后
封广阳王，以绍建闾后。高祖南伐，诏嘉断均口。及将
大渐，遗诏以嘉为尚书左仆射，与咸阳王禧等辅政，
迁司州牧。嘉表请于京四面筑坊三百二十，各周一
千二百步，乞发三正复丁，以充兹役，虽有暂劳，奸盗
永止。”诏从之。拜卫大将军、尚书令，除仪同三司。后迁
司空，转司徒。嘉好立功名，有益公私，多所敷奏。帝雅
委付之，爱敬人物。后来才俊未为时知者，侍坐之次，
转加谈引，时人以此称之。薨，赠侍中、太保，谥曰懿烈。